## El Consell col·labora amb la UV i la UA per a la realització de pràctiques de l’alumnat en centres dependents de la Conselleria d’Educació

*** El Ple aprova cinc addendes als acords de col·laboració amb estes dos universitats per a adaptar-los a la nova normativa en matèria de Seguretat Social**

El Consell ha aprovat cinc addendes de modificació dels convenis subscrits per la Conselleria d’Educació, Universitats i Ocupació amb la Universitat d’Alacant (UA) i la Universitat de València (UV) per a la realització de pràctiques externes en centres dependents de la Conselleria per part de l’alumnat del màster de Professorat en Educació Secundària Obligatòria, Batxillerat, Formació Professional i Ensenyaments d’Idiomes, dels graus en Mestre/a d’Educació Infantil i Primària, així com de la resta de títols que impartixen les dos universitats.

L’objecte d’estes modificacions és adequar els convenis de cooperació educativa subscrits entre la Generalitat i la UA i la UV a la nova normativa en matèria de Seguretat Social.

Dos addendes es referixen a l’acord de col·laboració per a la realització de pràctiques per part d’estudiants que cursen el màster universitari en Professorat d’Educació Secundària Obligatòria i Batxillerat, Formació, Professional i Ensenyaments d’Idiomes.

Les altres dos addendes modifiquen l’acord per a la realització de les pràctiques acadèmiques externes curriculars dels graus en Mestre/a en Educació Infantil i Mestre/a en Educació Primària.

Finalment, hi ha una addenda amb la Universitat d’Alacant per a tot l’alumnat que faça pràctiques externes en altres graus, màsters i títols universitaris de formació permanent diferents dels esmentats anteriorment.

El Reial decret llei 2/2023, de 16 de març, de mesures urgents per a l’ampliació de drets dels pensionistes, la reducció de la bretxa de gènere i l’establiment d’un nou marc de sostenibilitat del sistema públic de pensions inclou, des de l’1 de gener de 2024, en el règim general de la Seguretat Social l’alumnat que faça pràctiques formatives o pràctiques acadèmiques externes com assimilat a persones treballadores per compte d’altri.

Estes pràctiques comprenen, entre altres, les dirigides a l’obtenció de titulacions oficials de grau i màster, doctorat, així com les destinades a l’obtenció d’un títol propi de la universitat, ja siga un màster de formació permanent, un diploma d’especialització o un diploma d’expert/a.

Amb la finalitat que l’oferta de pràctiques per a l’alumnat de la universitat no es veja afectada negativament per la inclusió en el sistema de Seguretat Social de l’alumnat que faça pràctiques acadèmiques externes curriculars no remunerades, s’establix que siga la mateixa universitat la que es responsabilitze del compliment de les obligacions a la Seguretat Social.

L’assumpció, per les universitats amb les quals la Generalitat té convenis en vigor, de les obligacions administratives i econòmiques que suposen estes mesures fa necessària una modificació de la clàusula referent a la cobertura de riscos que figura actualment en estos convenis.

Fecha: 29/04/2024